
Ако имах много пари! Ако бях безкрайно богат! Ако не мислех само за себе си! Какво бих тогава направил? Бих инвестирал в ДОБРОТО! Не утре, не днес, а веднага! Ще инвестирам сега, преди Светът, в който живея да се е счупил. Да се е пръснал на късчета, взривен от омраза, безхаберие и от алчност. Ще дам от моите средства на хората, носители на добри идеи и намерения. На тези, които търсят и пазят чистотата на природата, на тези, които откриват за нас енергията на Слънцето. Бих дал и на тези, които смятат, че да се изсекат горите за топлина, хартия и дървесен материал е светотатство. На тези, които знаят или търсят начини да пречистят въздуха и водите. Ще платя за нови технологии, които няма да замърсяват природата. Ще направя така, че нефтът, газът, въглищата и рудите да бъдат забравени и да останат в тъмното минало, поради своята ненужност. Непотребността от тези ресурси ще обезсмисли войните, подклаждани от алчни картели и ще попари амбициите на бизнеса, дълбаещ в недрата на Земята, на смучещите по цял свят от благата й. Бих инвестирал и в хората, носители на Божествената доброта. В тези, които ще проповядват, и ще бъдат чути, че ние, без разлика на черти, цвят и религия, сме еднакви и нямаме причини да се мразим. Нямаме причини да се подозираме и да враждуваме. Ще инвестирам в създателите на нова хранително-вкусова промишленост, чрез която ще се произвежда екологично, евтино и ефикасно, за да няма гладуващи. Ще инвестирам в едно полезно и практично за всички световно образование. А тук, в моята Родина, бих изкупил обезлюдените и рушащи се, някога китни селца. Бих раздал земите и имотите на работливи българи, живеещи в чужбина, но жадуващи за България. Чрез трудолюбие те ще възродят за нов живот гаснещото българското село – грижовна майка на нашите деди. Ако имах много пари… Но защо му са на човек много пари, ако не може да бъде полезен? Ако мисли само за трупане на богатства и на блага ще остане завинаги беден, а душата му ще боледува и страда. Ако аз съм безумно богат, а околните бедни, ще ми бъде ли добре? Едва ли! Хора, не инвестирайте само в себе си, само в своите потребности! Вложете в това, което ще донесе радост на сърцата и блясък в очите на вас и на другите около вас! Влагайте сили и средства в това, което ще ви направи полезни и духовно богати! Инвестирайте в Бъдещето! Няма невъзможни неща!
